Tartu linna eelarvesse on esimesel poolaastal laekunud koos eelmise aasta
jäägiga 55 protsenti aastatuludest ehk 475 mln kr 863 mln kroonist.
Maksutulusid on Tartu eelarvesse laekunud kuue kuuga 214 miljonit krooni,
mis on 48,5 protsenti kavandatud 441 miljonilist.
Üksikisiku tulumaksu on poole aastaga laekunud 203 miljonit krooni ehk 47,9
protsenti aastaks oodatud 423 miljonist kroonist. Võrreldes eelmise aasta
sama perioodiga on kasv olnud nelikümmend miljonit krooni. Linnapea Andrus
Ansipi sõnul on tegemist väga hea tulemusega, sest varasemate aastate
esimese poolaasta laekumised on olnud 44-45 protsenti.
Tartu linna tänavuses eelarves on vara võõrandamisest kavandatud tulu 9
miljonit krooni, poole aastaga on linnavara müüdud tervelt 77 protsenti
kavandatust elik 7 miljoni krooni eest. Kalda tee 26 müüdi 1,5 miljoni
krooniga, väikeelamumaad 1,4 miljoni eest, Tähtvere 4 kinnistu 1,3
miljoniga ning Jaama 205 vastavalt 1,06 miljoni ja Jaama 74 kinnistu 1,01
miljoni krooniga.
Poolaasta rendi- ja üüritulude täitmine on 9,25 miljonit ehk 64,27
protsenti plaanitust.
Hästi on laekunud ka riigilõivud, 87,4 protsenti aastaks kavandatust.
Riigilt on Tartu eelarvesse poole aastaga laekunud 161,69 miljonit krooni
elik 55,91 protsenti aastaks kavandatud 289,19 miljonist.
Tartu linna 997 miljoni kroonisesse eelarves on kavandatud võtta uusi laene
investeeringute tegemiseks 30,5 miljonit krooni ning 103 miljonit krooni
varasemate laenude refinantseerimiseks. Tartu linnal pole olnud vajadust
esimesel poolaastal laenu võtta, sest suurema osa investeeringute eest
tasutakse teisel poolaastal.